3 primari şi 22 de consilieri locali PNL din județul Iaşi vor candida pe listele PSD. "Îi primim cu drag, sunt oameni de ispravă"
Data publicării:
PSD Iaşi a anunţat miercuri că alţi trei primari şi 22 de consilieri locali PNL din judeţ vor candida la alegerile locale pe listele Partidului Social Democrat. Cei trei edili, alături de echipele lor de consilieri locali, reprezintă comunele Balş (Constantin Golduţ), Valea Seacă (Neculai Miron) şi Brăeşti (Vasile Butnaru).
"Parteneriat consolidat de PSD Iaşi pentru Consiliul Judeţean! Alţi 3 primari şi 22 de consilieri locali PNL din judeţul Iaşi vor candida la alegerile locale pe listele Partidului Social Democrat. Social-democraţii îşi propun formarea unui parteneriat cu toţi cei care doresc la Consiliul Judeţean o administraţie modernă, orientată spre rezultate şi fapte concrete. Cei trei edili, alături de echipele lor de consilieri locali, reprezintă comunităţile de la Balş (Constantin Golduţ), Valea Seacă (Neculai Miron) şi Brăeşti (Vasile Butnaru)", anunţă PSD Iaşi într-un comunicat citat de News.ro.
"Îi primim cu drag în familia noastră pentru că sunt toţi oameni de ispravă, care reprezintă cu cinste şi determinare comunităţile din care fac parte. Sunt oameni cu viziune, care au realizări şi proiecte implementate şi care văd în parteneriatul cu PSD o şansă în plus de continuare, în mod stabil şi coerent, a procesului de modernizare în comunităţile din judeţ. Politicile de înavuţire pentru familie şi camarila de partid se pare că nu mai au trecere în rândurile ieşenilor. În plus, multiplele dosare penale în care este anchetat Costel Alexe au determinat o nouă serie de edili să se apropie de echipa social-democrată. Îi aşteptăm lângă noi pe toţi cei care cred că se poate face administraţie şi politică fără dosare penale, fără şmecherie şi fără promisiuni deşarte. Îmi doresc să vorbim cât mai curând la Iaşi despre o clasă politică în care pe primul loc să fie aşteptările ieşenilor şi munca în beneficiul comunităţii", a declarat Bogdan Cojocaru, preşedintele PSD Iaşi.
PSD Iaşi precizează că s-a mai întărit până acum cu primarii comunelor Gropniţa (Ionel Oneaga), Dobrovăţ (Cătălin Martinuş), Gorban (Silviu Isari), Mirceşti (Leon Bălteanu), viceprimarul comunei Lespezi (Lucian Marcu), echipei urmând a i se mai alătura în următoarea perioadă şi alţi administratori de comunităţi locale din judeţ.
Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media